చిన్న విమానాలపై దృష్టి
-  ప్రాంతీయ సర్వీసులప్తె పెద్ద ఆసక్తి
హైదరాబాద్‌: భారత విమానయాన కంపెనీలు ప్రాంతీయ సర్వీసులను విస్తరించడంపై దృష్టి కేంద్రీకరిస్తున్నాయి. ముఖ్యమైన స్థానిక ప్రాంతాలకు తమ సేవలను విస్తరించే పనిలో భాగంగా పలు సంస్థలు చిన్న విమానాల కొనుగోళ్లపై ఆసక్తి చూపుతున్నాయి. ద్వితీయ, తృతీయ శ్రేణి నగరాల ఎయిర్‌ కనెక్టివిటీ విస్తరణకు ప్రభుత్వం ప్రాధాన్యతనిస్తోన్న నేపధ్యంలో పలు విమానయాన సంస్థలు నూతన ఎయిర్‌క్రాప్టుల కొనుగోళ్లకు తయారీదార్లతో చర్చలు జరుపుతున్నాయని రాయిటర్స్‌ ఒక్క కథనం వెల్లడించింది. ప్రభుత్వ రంగంలోని ఎయిర్‌ ఇండియా 2017 కల్లా కొత్తగా 40 విమానాలు కొనుగోలు చేయనుందని ఆ సంస్థ ఛైర్మన్‌ అశ్వని లొహాని పేర్కొన్నారు. రీజినల్‌ కనెక్టివిటీని పెంచుకోవడానికి వీలుగా ఈ కొనుగోళ్లు చేపట్టనున్నామని చెప్పారు. ఇప్పటికే 70 సీట్ల సామర్థ్యం కలిగిన ఎనిమిది ఎటిఆర్‌ టర్బోప్రొప్‌, మూడు బొంబార్డియర్‌ సిఆర్‌జె-700 విమానాలను లీజుకు తీసుకున్నామని చెప్పారు. ఈ ఏడాదిలోనే వీటి సేవలను ప్రారంభిస్తామన్నారు. చౌక విమానయాన సంస్థ స్పైస్‌జెట్‌ కూడా 14 బంబార్డియర్‌ క్యూ400 టర్బోప్రూప్‌ విమానాలను తీసుకోనుందని ఆ సంస్థ పేర్కొంది. దేశంలో 350 వరకు చిన్న విమానాశ్రయాలను అందుబాటులోకి తీసుకురావాలని కేంద్ర ప్రభుత్వం నిర్దేశించుకుంది. ఈ నేపధ్యంలోనే పలు విమానయాన సంస్థలు ఈ ప్రాంతాల కనెక్టివిటీకి కావాల్సిన పెట్టుబడులు, విమానాల కొనుగోళ్లపై దృష్టి సారించాయని ఆ వర్గాలు పేర్కొంటున్నాయి. చిన్న విమనాల తయారీలో పేరుగాంచిన ఏటీఆర్‌, బంబార్డియర్‌, ఎంబ్రాయిర్‌ కంపెనీలతో పలు సంస్థలు సంప్రదింపులు చేస్తున్నాయని తెలుస్తోంది. వచ్చే మాసంలో విమానయాన నూతన విధానాన్ని అందుబాటులోకి తీసుకురానున్నట్లు ఆ శాఖ మంత్రి అశోక గజపతి రాజు బుధవారం హైదరాబాద్‌లో వెల్లడించారు.
ఎయిర్‌కోస్టా చేతికి మరో విమానం
  ఎయిర్‌కోస్టా మూడో ఎంబ్రాయిర్‌ 190 ఎయిర్‌క్రాప్టును కొనుగోలు చేసింది. 110 సీట్ల సామర్థ్యం కలిగిన ఈ విమాన సేవలను శుక్రవారం నాడు గన్నవరం ఎయిర్‌పోర్టు నుంచి ప్రారంభించింది.ఇది విజయవాడ-బెంగళూరు-కోయంబత్తూరు -హైదరాబాద్‌-కోయంబత్తూరు-బెంగళూరు-విజయవాడ మధ్య సేవలందిస్తుందని ఎయిర్‌కోస్టా డిప్యూటీ సీఈవో వివేక్‌ చౌదరీ పేర్కొన్నారు. 2016 ముగింపు నాటికి ఆరు ఇ-190 విమానాలతో దేశ వ్యాప్తంగా తాము విమాన సేవలను విస్తరించనున్నామన్నారు.
24% పెరిగిన ప్రయాణికులు
 ఫిబ్రవరి మాసంలో దేశీయంగా విమానయాన ప్రయాణికులు 24 శాతం పెరిగి 74.76 లక్షలకు చేరారు. మొత్తం సామర్థ్యంలో 80 శాతం నమోదయ్యిందని డైరెక్టర్‌ జనరల్‌ ఆఫ్‌ సివిఎల్‌ ఏవియేషన్‌ (డిజిసిఎ) వెల్లడించింది. గతేడాది ఇదే మాసంలో 60.16 లక్షల మంది విమానయానాన్ని ఉపయోగించుకున్నారు. ఇండిగో, స్పైస్‌జెట్‌ కంపెనీలు తమ సామర్థ్యంలో 80 శాతం పైగా ఉపయోగించుకున్నాయి. గత మాసంలో ఎయిర్‌ ఇండియా 15.4 శాతం మార్కెట్‌ వాటాను నమోదు చేసుకుంది.
నేటి నుంచి సందర్శకులకు అనుమతి
 నవతెలంగాణ, వాణిజ్య విభాగం: హైదరాబాద్‌లో జరుగుతున్న 'భారత విమానయన ప్రదర్శన-2016' శనివారం సాధారణ సందర్శకులకూ కనువిందు చేయనుంది. బుధవారం ప్రారంభమైన ఈ అయిదురోజుల గాలి మోటర్ల పండుగలో.. తొలి మూడు రోజులు వ్యాపార ప్రతినిధులు, ఇతర ప్రముఖులు మాత్రమే సందర్శించేందుకు నిర్వహకులు వీలు కల్పించారు. శనివారం నుంచి రెండు రోజుల పాటు సాధారణ ప్రజానీకం కూడా ఈ ప్రదర్శనను తిలకించేలా నిర్వాహకులు ఏర్పాట్లు చేశారు. ప్రదర్శన అనుమతి టికెట్‌ ధరను రూ.300గా నిర్ణయించారు. 'బుక్‌ మై షో' ద్వారా గానీ లేదా యాక్సిస్‌ బ్యాంక్‌ అన్ని శాఖలలోనూ టికెట్లు లభిస్తాయని నిర్వహకులు ఒక ప్రకటనలో తెలిపారు. దీనికి తోడు ప్రదర్శన వేదిక వద్ద కూడా టిక్కెట్లను విక్రయించనున్నారు. ఎయిర్‌షోకు ప్రత్యేకంగా నిలుస్తున్న బ్రిటన్‌కు చెందిన మార్క్‌ జెఫ్రీస్‌ బృందం చేసే వైమానిక విన్యాసాలతో పాటు పలు సంస్థలకు చెందిన విమానాలను సందర్శకులు దూరం నుంచి చూసే ఏర్పాట్లు చేశారు. వీటికి తోడు పలు దేశాలకు చెందిన సంస్థలు ఏర్పాటు చేసిన దాదాపు 200 స్టాల్స్‌లో విమానయానానికి చెందిన విషయాన్ని తెలుసుకొనేందుకు వీలుకల్పించనున్నారు.
ఆకట్టుకుంటున్న తెలంగాణ స్టాల్‌
  అంతర్జాతీయ వైమానిక సదస్సు 'ఇండియా ఏవియేషన్‌-2016'లో తెలంగాణ సర్కారు ఏర్పాటు చేసిన స్టాల్‌ ప్రత్యేక ఆకర్షణగా నిలుస్తోంది. తెలంగాణలో విమానయాన రంగంలో పెట్టుబడులు ఆకర్షించడమే ప్రధాన లక్ష్యంగా ఏర్పాటు చేసిన ఈ స్టాల్‌ను దేశ, విదేశాల నుంచి విచ్చేసిన వ్యాపార ప్రతినిధులు సందర్శిస్తున్నారు. విమానయానం ఎదుగుదలకు ఇక్కడున్న అవకాశాలను గురించి తెలుసుకునేందుకు ఆసక్తి చూపుడం కనిపించింది. హైదరాబాద్‌కు చెందిన 'వలయం క్రియేషన్స్‌' రూపొందించిన ఈ స్టాల్‌ను తెలంగాణ సర్కారుకు చెందిన పలువురు ప్రభుత్వ అధికారులు కూడా సందర్శించి 'స్టాల్‌ డిజైన్‌'ను మెచ్చుకున్నట్లుగా సంస్థ మేనేజింగ్‌ పార్ట్‌నర్‌ బి.ఆర్‌.మోహన్‌ రెడ్డి తెలిపారు.
మీ స్నేహితులకు రికమెండ్ చెయ్యండి